钦定古今图书集成/明伦汇编/氏族典/第160卷 > 韩雄
## 钦定古今图书集成/明伦汇编/氏族典/第160卷 > 韩雄

按《周书韩雄传》，“雄字木兰，河南东垣人也。祖景，魏孝
文时为赭阳郡守。雄少敢勇，膂力绝人，工骑射，有将
率材略。及魏孝武西迁，雄便慷慨，有立功之志。大统
初，遂举兵抄掠东魏，所向克获，徒众日盛，州县不能
御之。东魏洛州刺史韩贤以状闻，邺乃遣其军司慕
容绍宗率兵与贤合势讨雄，战数十合，雄兵略尽，兄”
及妻子皆为贤所获，将以为戮。乃遣人告雄曰：“若雄
至，皆免之。”雄于是遂诣贤军，即随贤还洛。乃潜引贤党，谋欲袭之，事泄遁免。时太祖在弘农，雄至上谒。太
祖嘉之，封武阳县侯，遣雄还乡里，更图进取。雄乃招
集义众，进逼洛州，刺史元湛委州奔河阳，其长史孟
彦举城款附。俄而领军独孤信大军继至，雄遂从信
入洛阳。从太祖战于河桥。军还，仍镇洛西。拜假平东
将军、东郡守，迁北中郎将。邙山之役，太祖命雄率众
邀齐神武于隘道。神武怒，命三军并力取雄，雄突围
得免。除东徐州刺史。东魏东雍州刺史郭叔略与雄
接境，颇为边患。雄乃轻将十骑，夜入其境，斩略首。除
河南尹，进爵为公，加“车骑大将军、仪同三司、大都督、
散骑常侍，寻进骠骑大将军、开府仪同三司、侍中、河
南邑中正。孝闵帝践阼，进爵新义郡公”，赐姓宇文氏。
世宗二年，除使持节、都督中徐虞洛四州诸军事、中
州刺史。雄久在边，具知敌人虚实，每率众深入，不避
艰难，前后经四十五战，虽时有胜负，而雄志气益壮，
东魏深惮之。天和三年，卒于镇。赠大将军、中华宜义
和五州诸军事、中州刺史，谥曰威。子禽嗣。